Pian joka neljäs helsinkiläinen on vieraskielinen – Päättäjät havahtuivat nopeaan muutokseen ja sen seurauksiin

Helsingin palvelut on suunniteltu yhdestä puusta veistetylle väestölle. HS kysyi poliitikoilta, miten kaupungin toimintatapoja pitäisi päivittää.

Helsinki ei ole enää sama paikka kuin 25 vuotta sitten, kun apulaispormestari Nasima Razmyar muutti kaupunkiin.

”Onhan se pysäyttävää ajatella, miten erilaiselta tämä kaupunki näytti vielä viisitoista vuotta sitten. Helsinki on muuttunut”, sanoo kulttuurin ja vapaa-ajan toimialasta vastaava Razmyar.